gentaiscool/nusaparagraph_topic huggingface dataset:
Saaik salasai manonton film, acok bana den paratian kalau masih banyak urang-urang nan indak mamparatian kabarasiahan tampeknyo surang. rasonyo indak sopan, kalau rimah makanan wak harus dibarasiahan dek urang lain. Masak iyo, sarok makanan nan alah kosong dipabiaan se talatak di kursi bioskop, apo pulo salahnyo langsuang dibuang. Nan labiah parahnyo makanan tasabuik kadang bukan makanan nan barasal dari bioskop, justru makanan nan dibaok dari lua bioskop na alah jaleh-jaleh dilarang mambaok makanan dari lua bioskop. Jadi, den nio maimbau siapopun nan mambaco iko, untuak bisa batangguangjawab samo diri surang. Kamehan lah sarok bakeh wak makan surang, tu kok dapek rimah-rimah nan baserak tu kumpuaan, toh kan ndak ado ruginyo justru bisa mambantu maringanan karajo pegawai bioskopnyo.

Topic: leisures
Sajak tadi pagi ambo rasonyo stres bana, baa caronyo manyalasaikan masalah ambo jo kawan ambo. Padohal itu adolah sabuah salah paham. Kawan ambo ko indak nio lai maajaan ambo matematika dek kareno sedang berang ka ambo. Jadi pas latihan matematika nilai ambo ketek dan kawan ambo tu masiah juo manggok. Stres bana rasonyo salamo di sakolahan tadi, ntah apo salah ambo. Kalau alah stres mode ko cuman makan lah ubeknyo. Daripado ambo mumek saharian mancaliak kawan ambo nan salah pahama tu, entah indak tau salah apo ambo ko sampai inyo jadi mode tu ka ambo manggoknyo. Ambo pai makan se lah daripado tambah stres.

Topic: slice of life
Patang den pulang dalam kaadan paruik litak bana. Dek kini akhir bulan dan pitih tingga saketek, den bausaho baimaik jo makan di rumah sajo. Sampai di rumah den bukak tuduang saji kironyo kosong. Amak den indak pulo manyamba. Den caliak di dalam lamari makanan antah gai kok ado mie nan bisa dimasak, atau talua nan bisa digoreng. Satalah mambongka-bongka lamari kironyo indak ado nan bisa den masak do. Akhirnyo den bapikia untuak mambali mie jo talua sajo untuak mambuek martabak mie. Martabak mie ko adolah salah ciek makanan andalan den katiko litak dan ndak ado makanan di rumah. Den jadian andalan karano bahan dan caro masaknyo nan mudah dan bisa den tinggaan untuak sampai malam.

Topic: food & beverages
Protein adolah salah ciek kalompok bahan makro nutrisi nan sangaik baparan pantiang dalam kasehatan tubuah. Protein dibutuahan tubuah untuak kasehatan jo mambangun organ-organ dalam tubuah. Indak hanyo mambantu metabolisme, tapi juo mamelokan jariangan badan nan rusak, mambantuak antibodi, mambantu proses pambantuakan enzim dan hormon. Seafood atau makanan lauik adolah salah ciek sumber protein nan bisa kito konsumsi. Misalnyo ikan tuna jo udang. Makanan lauik iko bisa kito tamui jo mudah di pasa dan bisa diolah jadi macam-macam masakan. Ikan tuna manganduang 27 gram protein dan udang manganduang sakitar 20 gram protein. Mari mangonsumsi ikan tuna jo udang untuak mamanuahi kadar protein nan dibutuahkan dek tubuah kito.

Topic: food & beverages
Mangaco atau bercermin marupokan kagiatan nan biaso awak lakukan untuak mamastikan penampilan atau sabagainyo. Disaat ikopun saharusnyo awak sabagai umat muslim haruih salalu bersyukur kapado Allah dengan mambaco do'a nan manyatokan sabagai bantuak pujian serta syukur sahinggo Allah dapek maridhoi dan malindungi awak dalam kehidupan sehari-hari. Dalam do'a nan dilantunkan hendaklah maminta pulo untuak dirancakan akhlaknyo sabagaimano Allah alah manyempurnakan fisik nan diagiah. Satalah itu, malakukan evaluasi tahadok akhlak diri surang sabagaimano awak acok mamperbaiki fisik dan wajah dengan pengeluaran dan pemeliharan nan rancak. Tapi penting untuak diingek kalau sagalo sasuatu itu dapek diambiak dengan gampang oleh Allah mako dari itu basyukur adolah tindakan nan harus dilakukan. 

Topic: religion
Keripik balado memang disukoi oleh para pengunjung nan mangunjungi daerah Bukittinggi. Makanan nan tabuek dari singkong iko mampunyoi raso nan lamak. Teksturnyo nan sangek renyah dan raso nan cukuik khas di mano mampunyoi bumbu sambal balado nan sangek unik. Keripik singkong balado iko diiris tipih-tipih dan diagiah bumbu sambal balado nan mampunyoi rasa asin manis pedas dan juga gurih. Teksturnya nan sangek rapuh dan renyah mambuek penikmatnyo indak pernah bosan dalam mangunyah makanan ini. Oleh-oleh Khas Bukittinggi iko biasonyo dikemas dalam kantong plastik nan beragam barek sahinggo mamudahkan pembelinyo beberapa mamilih. Karipik singkong balado iko dapek dinikmati oleh Berbagai kalangan baik itu anak-anak maupun orang dewasa .

Topic: culture & heritage
Satiok kepercayaan pasti memiliki rumah ibadah masing-masing. Agama Hindu yang marupokan agama resmi dan diakui di Indonesia pun mampunyoi rumah ibadah yang disabuik Pura. Kato "Pura" berasal dari bahaso Sansekerta yang berarti kota, kota dengan manara atau istana, dan kota babenteng. Sacaro umum, bangunan Pura di Indonesia dirancang dengan bangunan terbuka yang dikalilingi tembok. Kemudian bangunan pura pampunyi gerbang yang saliang tahubuang jo banyak ukiran terpahat. Bangunan Pura mampunyoi struktur dengan konsep trimandala yang bakaitan arek jo derajat kesuciannyo. Di Indonesia, pura terkonsentrasi di Bali yang punyo mayoritas panduduak penganut agama Hindu. Salain bafungsi sabagai tampek ibadah umat Hindu, Pura acok dijadikan sabagai tampek pendidikan moral, tampek mewujudkan raso bhakti ka Tuhan, dan tampek mendidik keterampilan.

Topic: religion
Jan minum aia dingin kalau awak sadang hamil! Gadang bayi di dalam kandungan tu beko. Payah malahian normal. Itu kecek urang gaek dulu nan acok diingek an dek mama ambo pas sadang hamil. Tapi emang dasar ambo mada, di muko mama ndak baminum tapi kok di balakang tetap baminum hahaha Karano kalau manuruik ambo itu cuma mitos. Ba a kok cuma mitos? Nah jadi, kan nan mambuek bayi awak gadang di dalam kandungan tu apo nan dikonsumsi dek amaknyo, salah satunyo makanan dan minuman nan manih karano manganduang kalori nan tinggi. Jadi, salagi minum aia es ndak pakai gulo mako aman-aman se.

Topic: food & beverages
Satiok tahun ambo salalu pulang kampuang ka Batusangka Sumatera Barat. Biasonyo ambo pulang kampuang dengan manggunokan oto pribadi. Barangkek dari Jakarta nan talatak di Pulau Jawa manuju ka Batusangka nan talatak di Pulau Sumatera tantu harus manyubarangi lauik. Ambo manyubarang dengan manaiki kapa feri dari Palabuahan Merak dan turun di Palabuahan Bakauheni. Manyubarang dari Merak ka Bakauheni dengan manggunokan kapa feri mamakan waktu kurang labiah duo satangah jam. Kalau kito manyubarang di pagi atau sore hari, kito bisa mahabiahan waktu dengan mancaliak pamandangan lauik lapeh. Namun kalau kito manyubarang pado malam hari indak ado nan bisa kito caliak di lua. Namun kalian ndak paralu khawatir bosan salamo perjalanan karano kapa feri biasonyo punyo ruang tunggu nan nyaman dilengkapi dengan sofa nan ampuak.

Topic: leisures
Samanjaka corona sampai kini urang bantuak alah tabiaso se jo masker. Kareno nio naiak transportasi umum harus mamakai masker, bak itu juo kalau nio ka Mall. Jadi ide jualan nan manariak untuak di jua sacaro online adolah jualan masker. Kareno banyak konsumen nyo dan modal nyo indak lo gadang bana. Awak bisa manjua masker ko sacaro online jadi indak paralu manyewo toko. Jua dan promosian ka urang-urang malalui akun atau aplikasi jua bali di hp awak se. Untuang masker ko juo indak main-main, apolai kalau banyak nan mambali. Untuak itu ide jualan masker ko cocok bana untuak kalian cubo. Marilah bajualan masker kareno konsumen nyo sampai kini banyak jo.

Topic: business
Fajar di masajik malam kini baraja macam kisah yang ado didalam Alquran. Di masajik sadang maadoan majelis ilmu, kini mambahas tentang Kisah-kisah nan ado dalam Al-quran. Banyak bana hikmah dari kisah-kisah dalam alquran. Dalam Al-quran ado tigo macam carito atau kisah. Patamo kisah-kisah nabi tadahulu, mancakup pado sepak terjang dakwah para nabi pado umaik nyo,mukjizat dari Allah dan lainnyo. Kaduo kisah-kisah yang mancaritoan peristiwa-peristiwa tadahulu serta sosok yang indak tamasuak nabi contohnyo kisah Maryam. Katigo kisah-kisah yang terkait pado zaman nabi Saw seperti perang uhud ado juo perang badar dan lainnyo. Penceritoan kisah-kisah adolah sabagai bantuak  untuak mampacaliakan bahwa apo nan dibaok Nabi SAW  dan nabi-nabi sabalumnyo samo. Samo-samo manyuruah awak baiman kapado Allah SWT.

Topic: religion
Saat kito baolahraga kito bisa sajo mangalami suatu kajadian nan indak pernah kito dugo sabalumnyo. Contohnyo adolah mangalami cedera nan parah. Ambo pernah mancaliak kawan ambo kanai acl katiko bamain futsal. Suatu hal nan ndak akan pernah ambo lupokan sampai kini karano ambo mancaliak kawan ambo itu manangih kasakitan di lapangan. Acl adolah cedera nan sangaik parah dan sangaik ditakuti dek para atlet. Acl marupokan cedera nan diakibatkan karano ligamen nan ado pado kaki kito cabiak. Cedera iko bisa tajadi kalau lutuik kito tapalituak ka balakang. Acl bisa diobati tanpa operasi. Namun, kalau cedera acl kito tarnyato parah, untuak maobatinyo harus dengan caro dioperasi.

Topic: sports
Pado tanggal 17 Agustus 2021 MeeNUM maadoan diskon kemerdekaan indonesia nan ka 76. banyak promo yang diadoannyo. ado promo varian boba ado pulo promo varian tea samo promo sweet series. dari sakian banyak promo nan diadoan, untuak promo kopi samo sakali indak di ikuikan dalam promo ko. Padohal indak saketek lo nan suko samo kopi series do. Karano soal kopi tu soal salero, banyak macam urang banyak lo macam varian atau tato caro pambuekannyo. Tapi dengan kejadian iko ambo sebagai pelanggan setia agak kecewa jo ketentuan nan dikaluaan pihak perusahaan takaik promo nan diadoan kini ko. maaf ambo agiah bintang 1.

Topic: food & beverages
Soto ayam adolah makanan nan banyak dijua di tapi-tapi jalan. Sabananyo kito pun bisa mambuek soto ayam di rumah masiang-masiang. Bahan-bahan nan dibutuahkan untuak mambuek soto ayam pun gampang ditamukan di pasa. Bahan-bahan nan dibutuahkan antaro lain 1 ikua ayam nan dipotoang-potoang, 2 liter aia, jahe, 3 batang serai, garam, lada putiah bubuk, daun jeruk, bihun, bawang goreang, lobak, toge, tomat, dan macam-macam bumbu haluih. Caro mambueknyo pun gampang. Partamo tumih bumbu2 sampai harum. Kamudian masuakan bumbu nan alah ditumis tadi ka dalam rebusan ayam jo jahe. Lalu masuakan garam dan merica dan masak hinggo buah bawarna kuniang. Salanjuiknyo goreang ayam sabanta dan abuih bihun. Kamudian soto pun siap disajikan basamo bihun, lobak, dan tomat.

Topic: food & beverages
Makanan lauik terkenal bana karena rasonyo yang lamak. Sadangkan kini ko banyak berita mengenai keracunan makan seafood, hal iko mungkin disebabkan karena takani zat baracun dek gara-gara tercemar limbah. Dengan kejadian itu tantunyo awak harus berhati-hati jan sampai keluargo awak takani racun waktu makan seafood. Caro yang paliang efektif adolah mambarasiah an dengan batua,  supato indak karacunan. Sabalum awak mambali seafood pun caliak dulu kesegaran nyo, dan masaklah seafood tu dengan masak batua. Mambarasiah an seafood dengan batua adolah caro yang paling efektif, oleh karena itu jan sambarang se mambarasiah an nyo supayo ndak kanai racun, tantu awak nio makan seafood jan sampai gara-gara awak takuik keracunan jadi ndak nio lai makan nyo.

Topic: food & beverages
Sairiang bakambangnyo jaman, jenis profesi atau pakerjaan samakin bavariasi dan baragam. Namun, karajo kantoran masih manjadi salah satu nan paliang banyak diminati dan dianggap ideal dek banyak urang. Karajo kantoran umunyo didefinisikan sabagai pakerjaan nan basifek administratif, manajerial, dan profesional di sabuah parusahan atau kantua. Bidang pakarajoannyo bakaitan jo manajemen bisnis, akuntasi, kauangan, sampai pamasaran. Namun, sajalan jo era industri 4.0 pakarajo kreatif jo IT pun banyak manjadi bagaian dari pakarajo kantoran guna mamanuhi kabutuhan teknologi informasi. Talapeh dari pandangan sacaro general, ado banyak hal nan bisa dikatahui labiah mandalam tantang bakarajo di kantoran. Urang mamaliah untuak bakarajo harus tau tanang kalabiahan dan kakurangannyo sarato resiko nan akan dihadapi di kamduan hari.

Topic: business
Kalau nio mamulai bisnis awak harus paham atas usaho nan sadang awak jalankan. Awak harus tau basonyo berhasil atau gagal usaho salain karano takdir tuhan adolah karano ba a awak manjalankannyo. Mako dari itu awak harus selalu mangontrol usaho dengan samaksimal mungkin supayo usaho awak ndak marugi. Salah satu caro nan bisa awak lakukan agar usaho awak ndak rugi adolah dengan caro maatur keuangan sabaiak mungkin. Langkah nan pertamo nan bisa awak lakukan adolah dengan selalu catat hutang, piutang, dan modal usaho. Pisahan antaro keuangan pribadi jo keuangan perusahaan. Abis tu, selalu awasi arus kas. Untuak mampamudah mengawasi arus kas kalian bisa manggunoan aplikasi kasir sahinggo transaksi dari usaho kalian bisa taliek dengan jaleh. Kurang labiah mode tu lah maatur keuangan usaho awak.

Topic: business
Rancano ambo jo amak dirumah adolah mambuek kue di hari minggu. Kami masak kue manggunoan Oven listrik. Jadi oven listrik ko adolah alaik pamanggang pemanggang batanago listrik yang cocok untuak digunoan mamanggang kue bantuak ambo. Tapi bisa juo untuak mambuek nan lain, misal roti, cookies bahkan maangek an makanan lain. Ambo dulu pernah mancubo bantuak urang korea maangek an pop mie jo sosis dari oven. Tanyato lai mambuek karajo ambo labiah praktis. Pas alah babunyi oven tu tando kue alah masak harum bana kue buek an amak ambo ko. Pas dikicok lamak lo tanyato ado raso panggangan nyo dan matangnyo marato.

Topic: technology
Dana darurat adolah dana yang digunokan dalam keadaan darurat, contoh nyo sajo, katiko sakik, bangkrut, kanai musibah, dan sado nan paralu pengeluaran nan lumayan banyak. Contoh lainnyo adolah saat Corona, banyak urang nan kesusahan karano ndak bisa karajo, sahinggo kebutuhan iduik ndak tapanuhi, disituasi samacam iko dana darurat sangaik berperan penting. Dengan adonyo dana darurat iduik lebih nyaman dan aman, karano ado cadangan nan bisa mambantu. Banyak manfaat dari manyimpan dana darurat, bukan hanyo untuak diri surang, tapi bisa juo mambantu urang tadakek. Makonyo banyak kini urang-urang mudo nan manyimpan dana darurat, untuak pegangan jo antisipasi kalau ado masalah mandasak.

Topic: slice of life
Satiok 10 Muharram, ado upacara yang dilakukan dek urang Minang khususnyo masyarakat Pariaman yaitu Upacara Tabuik. Upacara ko diperkenalkan dek Pasukan Tamil Muslim Syi'ah dari India, yang waktu tu ditampekan di daerah tampek upacara tabuik ko berasal pado maso kekuasaan Inggris. Kato Tabuik merupokan istilah untuak usungan jenazah yang dibaok salamo prosesi uparaca tasabuik. Festival atau upacara tabuik diadoan untuak manghormati atau sabagai hari perayoan peringatan wafatnyo cucu Nabi Muhammad SAW, yang banamo Husain Bin Ali yang maningga dalam parang di Padang Karbala. Festival tabuik merujuk pado penggunoan bahaso arab yaitu "tabut" yang bararti peti kayu. Namo tasabuik mangacu kepado legenda paska kematian cucu nabi, muncul saikua kudo basayok bakapalo manusia. Makhluk tu disabuik buraq. Dalam legenda tu dikisahkan bahwasonyo peti kayu yang dibaok dek kudo bakapalo manusia tadi barisi potongan jenazah Husain.

Topic: culture & heritage
Manuruik ambo melakukan pemanasan sabalum baolahraga tu sangaik penting untuak dilakukan. Nio itu melakukan olahraga barek sarupo treadmill, angek beban, dan laina-lain ataupun olahraga ringan sarupo jogging. Hal iko disebabkan karano awak paralu malemaskan otot-otot nan ado pado tubuah talabiah dahulu supayo otot-otot awak ndak takajuik. Banyak urang nan malewatkan melakukan pemanasan sahinggo tajadi lah kajang otot. Ndak cuma melakukan pemanasan, melakukan pendinginan setelah salasai baolahraga pun ndak kalah penting karano otot-otot awak butuh rileksasi setelah berkontraksi. Bagi kalian nan binguang ba a caro melakukan pemanasan dan pendinginan katiko baolahraga caliak se di Youtube. Banyak macam utorialnyo. Tingga diamati, di pelajari, dan dipraktekan.

Topic: sports
Ado pepatah nan mangecekan kok bapikia tentang dunia pikianlah awak akan hiduik saribu tahun lai, tapi kok bapikia akhirat pikianlah kalau awak ka mati bisuak. Pepatah ko mamiliki pasan basonyo jan maleh di dunia tapi jan lo sampai lupo jo akhirat. Karano nan kekal abadi tu adolah kehidupan di akhirat. Awak harus pabanyak ibadah. Selain mangarajoan ibadah nan wajib, katiko kalian punyo wakatu luang lakukanlah ibadah-ibadah sunah lainnyo bantuak sholat duha, solat-solat sunah sabalum dan sasudah solat wajib, dzikir, dan lain-lain. Insyaallah iko akan manjadi ladang pahalo dan bisa jadi bekal bagi kalian untuak mandapek an kehidupan nan labiah baik di akhirat nanti. Amiin.

Topic: leisures
karambia adolah suatu bahan nan wajib katiko kito ka mambuek gulai. karambia sendiri itu punyo kualifikasi untuak bakal dijadian gulai. itu adolah tugas tukang santan untuak manyortir karambianyo nan ma cocok dijadian santan dan nan ma nan harus ditungguan sampai jadi karambia untuak santan yaitu karambia tuo. dari karambia tu bakal di dapekan santan jalang dan santan nan pakek. santan nan pakek biasonyo di pakai sabagai bahan utamo dari kuah gulai tu. tukan santan atau tukang karambia sangaik hafal jo pilihan karambia dan pambagian untuak santan jalang jo santan pakek. untuak nan pakek biasonyo didapekan dari ramehan karambia nan kaduo kali.

Topic: food & beverages
Mukjizat Nabi adolah hal nan harus diyakini oleh saluruah umat muslim. Bukti-bukti nan alah banyak takuak sahinggo kito indak paralu mananyokan kebenaran nan ado didalam Al-Qur'an. Karano sagalo nan ado di dalam Al-Qur'an adolah batua sahinggo kito sabagai umat muslim harus mamparcayoinyo. Sagalo apo nan alah disampailan oleh Nabi Muhammad dan kini ado didalam Al-Qur'an indak pernah salah ataupun maleset. Dan mayakini mukjizat nabi dan rasul tamasuk bagian rukun iman. Sabagai umat muslim, iman kapado nabi dan rasul samo pentingnyo jo iman kapado Allah. Karano wahyu Allah disampaikan malalui perantara nabi sahinggo awak sabagai umat dari nabi tarakhir yaitu Nabi Muhammad harus mayakininyo. 

Topic: religion
Sapulang sakola, ambo biasonyo jalan kaki dari sakola sampai ka rumah. Rumah ambo ndak terlalu jauah lataknyo dari sakola. Ambo biasonyo pulang surang se karno ndak ado kawan nan rumahnyo saarah jo rumah ambo. Di jalan ambo nampak ado pitih 50.000 rupiah di ateh rumpuik-rumpuik tapi jalan. Patamo nyo ambo kiro itu sampah warna biru, dek mancolok ambo caliak lai kirronyo pitih. Ambo bapikia apo itu rejeki ambo. Tapi tibo-tibo se taingek jo kato Pak Ustad nan maaja di sakolah ambo kalau maambiak pitih nan ndak punyo wak itu haram dan bisa mambuek wak masuak narako. Yo lah dek takuik jo narako akhirnyo ambo biaan se pitih tu di jalan karno ambo ndak tau pulo nio maagiah pitihnyo ka sia.

Topic: religion
Dulu waktu ketek nio mancubo sasuatu nan biaso dilakuan dek urang gadang dek biaso mancaliak jo managamati. Acara-acara sekolah biasonyo ado mangadokan acara olahraga tahunana atau satiok pergantian samester. Pertandingan tiok kelas manjadi nan ditunggu-tunggu katiko ado acara sakolah. Ditunjuak lah urang nan pandai olahraga jadi bisa mandapek an juara satingkek sakolah. Olahraga nan manjadi favorit untuak dijadian partandingan di sakolah bantuak bola sepak, bola basket, bola voli, sampai ado namonyo bola bekel. Babondong urang mancaliak jo manyorak an tim kelas favorit. Pamainan nan mode olahraga ko indak hanyo ado tingkat kelas, tingkek sakolah-sakolah sakabupaten dibuek lo untuak manjadian pertandingan samakin lweh antaro sakolah ciek jo nan lainnyo.

Topic: sports
Kota Yogyakarta adolah salah satu kota nan paliang aman, adem, dan nyaman saat dikunjungi. Adat istiadat nyo nan masih kental mambuek penduduak aslinnyo beradab. Kepercayaan-kepercayaan yang berbau ghaib pun masih kuek. Salah satu contoh adolah kepercayaan di salah satu tampek wisata di Jogja yaitu Alun-Alun kota Jogja. Tadapek 2 batang beringin nan tapisah yang mabuek ruang cukuik lueh di tangahnyo. Kecek penduduk sinan barang siapa nan bisa jalan luruih manuju ruangan antaro 2 batang baringin sambia manutuik mato mako keinginan yang awak sabuik an dalam hati akan terkabul. Pacayo ndak pacayo memang susah untuak bisa sampai ka tangah tu. Baulang-ulang mancubo tetap ndak bisa. Bagi nan penasaran bisa bana untuak datang ka alun-alun jogja dan langsuang buktikan surang.

Topic: leisures
Ambo suko bana jogging dari dulu. Dari ketek ambo alah tabiaso jogging jo keluarga sahinggo kalau ndak jogging dalam sahari tu raso ado nan kurang. Ndak paralu lamo-lamo. Nan penting olahraga ko bakualitas dan dilakukan sacaro rutin. Biasonyo ambo memanfaatkan jalanan komplek kalau nio jogging jo keluarga. Kalau hari libur barulah kami pai ka taman kota supayo bisa baolahraga sambia refreshing mancaliak-caliak pemandangan nan ado disinan. Beko dari situ barulah cari sarapan pagi. Sayangnyo kini saudara-saudara ambo alah abih bakeluarga sadonyo. Tingga ambo se nan alun. Jadi kini kalau jogging taraso langang karano anggota alah bakurang. Cuma ado ambo, umak, dan abak.

Topic: sports
Maulid Nabi Muhammad SAW diperingati pado tanggal 12 Rabiul Awal. Di Indonesia, hari maulid nabi ditetapkan sabagai hari libur nasional. Peringatan hari tasabuik adolah salah satu penghormatan kapado Nabi Muhammad SAW dengan babantuak kegiatan budaya, kegiatan rutin keagamaan. Perayaan maulid nabi pun alah dilakukan katiko tahun kaduo hijriah oleh bangsa Arab. Kala itu, sasaurang nan banamo Khaizuran nan marupokan urang gaek dari Musa al-Hadi tibo ka Madinah dan mamarintahan panduduak untuak mangadaoan perayaan hari lahianyo Nabi Muhammad di Masajid Nabawi. Khaizuran pun manyorakan ka panduduak Mekkah untuak marayoan hari lahianyo Nabi dari rumah-rumah mereka. Samajak itulah, perayaan hari lahianyo Nabi Muhammad alah dilakukan sampai kini. 

Topic: religion
Rumah Adat Honai merupakan salah satu rumah adat Indonesia nan berasal dari Papua. Manuruik ambo, rumah adat dari Papua ko lah nan paliang sederhana tapi ndak maninggakan ciri khas daerahnyo. Bangunan rumahnyo nan malingkar dengan atok babahan jerami mangarucuik di atehnyo mambuek rumah ko nampak labiah imut-imut dibandiang rumah adat lainnyo. Selain itu, di rumah ko ndak ado jendela. Tapi rumah ko ndak bajendela ado penyebabnyo. Penyebabnyo adolah karano untuak manahan angin supayo ndak banyak nan masuak ka rumah. Soalnyo selain untuak tampek tingga dan bamusyawarah rumah adat ko dipakai lo untuak manyimpan simbol adat, alat parang, lumbuang, dah hasil tani.

Topic: culture & heritage
Bika ambon adolah makanan khas daerah Sumatera Utara terkhusus kota Medan. Walaupun namonya Bika Ambon tapi into indak berasal dari Ambon do tapi inyo berasal dari Sumatera Utara. Urang nan sadang jalan-jalan ke Sumatera Utara terkhususnya Kota Medan pasti mambali oleh-oleh kue bika ambon. Kue bika ambon ko warnonyo kuniang, wakatu awak pacik lembut dan agak baminyak, kue nyo legit dan aromanyo khas rasonyo pun lamak bana manih. Pokoknyo indak salah kalau kue Bika Ambon ko manjadi kasukoan banyak urang. Walaupun sadang indak di Sumatera Utara, urang nan dirumah pun kadang mambuek surang untuak mamakan Bika Ambon. Banyak juo urang nan manjua di Toko kue nan manjua kue basah.

Topic: culture & heritage
Satiok hari Jumat, ado kegiatan rutin yang diadoan SMA 1 SIjunjung pado pagi hari sabalum mamulai kegiatan pembelajaran. Kegiatan itu adolah kultum atau kuliah tujuh menit. Kegiatannyo dilakukan oleh siswa bagiliran satiok pakan pertingkek kelas pado jam 07.30 WIB. Satiok siswa diundi untuak melakukan kultum di hadapan sado guru dan siswa lainnyo, mako dari itu kasado siswa harus siap kalau-kalau tepiliah untuak maagiah kultum. Akan ado pernghargaan dan hadiah untuak siswa yang memberikan penampilan terbaik saat kultum ko. Kegiatan yang dilaksanakan satiolk hari Jumat iko adalah untuak membentuk karakter siswa dan pulo sebagai implementasi dari visi SMA Negeri 1 Sijunjung yaitu membentuk siswa yang beriman dan bertaqwa.

Topic: religion
Manuruik Kamus Besar Bahasa Indonesia (KBBI), olahraga adolah gerakan badan untuak manguek-an jo manyehatkan badan. Olahraga bisa diartian sabagai aktivitas nan malibatkan fisik jo katerampilan dari individu atau kalompok. Olahraga marupokan suatu gerakan olah badan nan maagiah efek ka badan sacaro kasaluruahan. Olahraga manolong marangsang otot-otot jo bagian badan lainnyo untuak manggarik. Pentingnyo olahraga untuak badan bisa di ibaraik-an bantuak masin nan indak pernah di pakai atau digarik-an nan lamo kalamoan bagian dari masin-masin tu bisa jadi rusak dek indak talatiah untuak taruih manggarik/bakarajo. Bantuak tu lo lah badan, kalau kurang manggarik, badan pasti akan bamasalah jo indak sehat jadinyo. 

Topic: sports
Kawan ambo lah mamak muko nyo dek di hantam dek pacarnyo. Samakin kamari makin manjadi-jadi pacarnyo tu. Nan awalnyo hanyo mandorong, abis tu maningkek level nyo ka manampa. Kini ko lah batambah parah lo lai. Lah bagak nyo maninju muko kawan ambo ko sahinggo lah biru-biru muko nyo tu. Ibo bana ambo mancaliaknyo. Tapi ba alah dikecek an ndak juo mangarati. Kadang lai juo ado galigaman tapi ba a lah karano wak tau katiko ado urang tadakek sadang mangalami kejadian di lua harapnnyo mode si Olivia ko kehadiran kawan tadakek sarupo keluarga, sahabat sangaik paralu untuak bisa mangurangi perasaan stresnyo. Setidaknyo dengan kehadiran awak di sampiangnyo mambuek urang-urang nan sadang dilanda stres mode si Olivia ko ndak maraso surang. Setidaknyo nyo masih bapikia kalau ado urang nan masih peduli dan manyayanginyo.

Topic: slice of life
Liburan ko Lana mamiliah untuak pai wisata kuliner ka tampek nan alun pernah inyo cuboan basamo kawannyo. Salain itu Lana nio macubo makanan nanalun pernah inyo makan sabalunyo. Kini mereka mamiliah untuak mancubo makanan Vietnam. Ado baragam jenis makanan Vietnam, tapi Lana mamasan pho karno satalah inyo caliak-caliak di internet pho ko makanan paliang  terkenal di Vietnam. Pho ko mie khas Vietnam nan tabuek dari mie tipih, irisan dagiang, dan sayuran mantah batuak toge dan daun khas Vietnam. Kuah pho warnanyo baniang tapi raso kaldu sapinyo kuek. Raso pho ko ringan, gurih, segar, dan ado harum aromatik dari daun-daun. Bisa dikecekan kalau Pho ko bantuak Bakso atau soto di Indonesia.

Topic: leisures
Gendang malayu marupokan alaik musik tradisional khas suku Malayu, khusunyo Sumatera Utara dengan jenis musik mebranofon. Tabuek dari kulik binatang yaitu kulik jawi tapi bisa juo dari kulik kambiang atau kerbau. Kalian nan suko bagendang-gendang di ateh meja lamak mamainkan iko lai, labiah gadang dan suaro yang dihasilkan labiah ancak. Gendang malayu ko kan caro mamainkannyo adolah dengan mamukua disakitar area lunaknyo, dengan manggunoan talapak tangan. Pas bana untuak awak nan suko bagandang-gandang di tangan, ancak kalau awak asah bana keterampilan dengan ikuik latihan main gendang malayu ko pasti bisa awak karena alah talatiah ss ritme gandangan tanga awak jadi indak kagok lai. 

Topic: culture & heritage
Di Sumatera Barat ado ciek tampek wisata nan sangaik rancak. Tampek wisata itu pernah ambo datangi tahun 2019 lalu. Sampai kini ambo masih takana baa seronya bawisata ka tampek itu. Namo tampeknyo adolah Danau Maninjau. Danau Maninjau adolah sabuah Danau nan talatak di Kecamatan Tanjuang Rayo Kabupaten Agam. Danau Maninjau marupokan danau nan batipe kaldera. Posisinyo talatak sakitar 140 km dari Kota Padang, 36 km dari Kota Bukitinggi, dan 27 km dari ibukota Kabupaten Agam, yaitu Lubuak Basuang. Panjang dari Danau Maninjau adolah 16 km dengan leba 7 km. Danau Maninjau mampunyoi ikan khas nan hanyo bisa hiduik di Danau Maninjau, yait ikan bilih.

Topic: leisures
Minuman nan mamakai bubble sabagai toppingnyo mungkin kini sangaik disukoi oleh banyak kalangan, tapi indak bagi den. Aden kurang manyukoi minuman nan ado bubblenyo, karano manuruik den raso originalnyo bisa takontaminasi jo topping bubble tasabuik. Antah baa ampia sado minuman kini pasti ado piliahan untuak mamakai topping bubblenyo. Awal kamunculan minuman bubble ko dasarnyo pado minuman milk tea. Usuik punyo usuik bubble milk tea iko barasal dari Taiwan pado tahun 1980-an nan popularitasnyo marambah ampia ka satiok suduik kota Tiongkok. Sahinggo katenaran minuman iko sampai di Indonesia mulai sakitar tahun 2011-an, walaupun alun banyak tapi alah ado ciek-ciek kadai minuman nan manyadiokan bubble milk tea ko. Sampai kini, bubble milk tea masih tamasuak nan paliang eksis diantaro minuman-minuman hits nan bamanculan.

Topic: food & beverages
Minuman basoda lain nan ambo sukoi adolah minuman nan jugo diproduksi dek The Coca Cola Company, yaitu fanta. Fanta partamo kali dipopulerkan dek The coca cola company pado  tahun 1940. Fanta diproduksi untuak manyalamatkan perusahaan coca cola di Jerman. Saat itu perusahaan sulik untuak mangimpor coca cola karano tajadinyo embargo perdagangan. Saat partamo kali diperkenalkan fanta tabuek dari whey nan marupokan salah satu produk turunan keju. Fanta adolah merk tatuo kaduo nan diproduksi dek coca cola. Ado satu fakta unik manganoi fanta, yaitu jumlah produksi fanta di dunia. Fanta diproduksi labiah dari 130 juta buah satiok harinyo di seluruh dunia.

Topic: food & beverages
Manonton film di bioskop jo kawan-kawan memang sero, tapi kali ko caritonyo agak geger sabalum nio manontom film. Jadi caritonyo kami sa-geng nio manonton film Miracle in cell no.7 kan film iko lagi populee bana kini. Kami pai jam 1 siang supayo waktu nonton salasai pas kaluan hari indak malam, jadi pulang ka rumah bisa sore. Insiden yang ngakak bana ko waktu sabalum kami sampai ka bioskop, kami kan bali lo dulu makanan  di kadai dakek rumah. Alah kami bali dan masuak ka tas lai, supayo indak ketauan jo petugas kami sambunyia di tas tu. Tapi pas sampai ka bioskop dan diparikso lo dulu oleh petugas, kami alah manggaretek sadonyo. Akhirnyo ketahuan juo yang kami sambunyian, taruih tu kawan ambo nyeletuk se langsuang kecek nyo itu bukan punyo kami tapi punyo adiak nyo yang ndak sangajo tabaok, nyo agiah lah jajanan tu ka petugas tu siap tu kami kabur se dek malu banyak urang nan mancaliak.

Topic: leisures
Ado babarpo hal nan harus diparhatikan katiko nio mambali laptop. Untuak nan partamo adolah piliah sistem operasi ado windows jo Mac OS (khusus Macbook). Mamiliah nan tapek adolah preferensi surang, tatapi hal ko manjadi pantiang untuak diketahui. Windows adolah sistem operasi paliang fleksibel dan dioperasikan labiah banyak model laptop dibandiang Chrome OS atau MacOS. Versi tabaru dari sistem operasi andalan Microsoft dapek digunoan dalam mode tablet jo dekstop. Dunsanak akan manamukan Windows mulai dari laptop murah hinggo yang haragonyo labiah dari 10 juta. Windows pulo manawarkan fitur paliang banyak dibandiangkan jo sistem operasi nan lain. Macbook hadir jo sistem operasi desktop Apple, macOS. Sacaro kasaluruhan, sistem operasi ko manawarkan fusngsionalitas nan mirip jo windows 10, tatapi jo tampilan babeda pado antarmuko nan manggantikan aplikasi di bagian bawah layar untuak menunyo.

Topic: technology
Iko marupokan cerito inspiratif dari seorang paruh baya, yaitu Endang susilowati yang bisa mamanfaatkan ladangnyo nan indak tarlalu laweh atau bisa dikecekan sampik dibalakang rumahnyo manjadi lahan produktif dan dapek manghasilkan. Endang manggunokan caro hidroponik atau bacocok tanah manggunokan aia. Salain hemat tampek, tanamah hidroponik pun labiah sehat karano ndak mamakai bahan kimia. Awalnyo Endang mancubo buek pestisidanyo dari bahan alam, salah satunyo aia bakas tes samo kanciang kalinci. Malalui bahan-bahan samo perawatan nan rancak, Endang bisa mambuek babarapo tanaman bebas kimia. Bahkan tanaman ending ndak hanyo dimasak surang, tapi ado urang-urang sakaliliang nan mambali hasil kebun Endang. Bahkan banyak nan nio mancibo hidroponik dirumahnyo.

Topic: slice of life
Basket adolah salah ciek cabang olaharag bola gadang nan indak jarang dijadian hobi dek urang-urang. Cabang olahraga tangan iko dikenalan dek sasaurang bakabangsaan Kanada banamo Dr. James Smith pado tahun 1891. Awalnyo, Dr. James Smith marupokan salah saurang guru olahraga nan maaja di Paguruan Tinggi Springfield, Massachussets, Amerika Serikat. Basket dimainan oleh 2 tim dan masiang-masiang tim ado 5 urang. Samo jo olahraga lain, tim yang manang adolah tim nan bahasil mancetak gol tabanyak ka ring lawan. Aturan poin pado bola basket ado 3 yaitu, 1 poin untuak tembakan bebas, 2 poin untuak cetak angka di dalam garis poin, dan 3 poin jiko mamasuakan bola dilua garis poin.

Topic: leisures
Kalian harus cubo Ice Cream Mc Donalds nan baru. Namo menunyo Dark Choco Mc Flurry. Amboolah mancubo dan buek nagiah! Soalnyo Ice  Creamnyo ko beda dari nan sabalum-sabalumnyo. Biasonyo Ice Cream Mc Donalds ko kan vanila, kini ko Ice Creamnyo raso coklat. Pencinta Ice Cream Coklat wajib bana cubo. Soalnyo rasonyo kayak pakai coklat maha gitu loh. Ado serbuk-serbuk coklatnyo. Ditambah lo jo topingnyo. Bagi nan suko oreo pas bana piliah toping oreo. Kalau nan suko agak paik-paik gitu bisa piliah toping nan crunchy. Jadi ndak mailangan raso paik bubuk coklatnyo. Kalau toping crunchy ko kayak pakai coco crunch gitu. Harago murah lo. Cuboan la sanak! Pasti ndak ka manyasa. Rekomended bana pokoknyo. .

Topic: food & beverages
Zaid bin Haritsah salah satu yang marupokan sahabat nabi yang diabadikan juo namonyo dalam alquran. Bisa awak gambarkan baa sosok zaid bin haritsah ko, urang yang berbakti, tangguah dalam baibadah, dan inyo hebat dalam baperang. Kiro-kiro bak itulah panggambaran baa sosok dari zaid bin haritshah. Zaid bin haritshah adolah salah satu pemeluk islam paliang awal dari kalangan bakeh budak Nabi Muhammad SAW. Zaid marupokan urang kaduo yang mamaluak islam sajak Rasulullah mangamban risalah. Rasulullah sangaik manyayangi zaid bin haritshah kareno loyalitas dan kebesaran hati inyo. Zaid bin haritshah manjadi sahabat dan setis mandampingi nabi Muhammad SAW katiko baperang yang dijalani nabi.

Topic: religion
Urang kadangan alah bapunyo tapi kadang masiah maruk juo jo punyo urang lain. Bantuak lagu daerah nan manggamba an mode urang nan serakah ko. Lagunyo barasa dari Jawa Timur namonyo Cublak-cublak suweng tantulah acok juo awak mandanga lagu ko. Lagu ko bermakna dan mampunyoi pesan kalau nio bahagia yang sabananyo mako jan untuak hendak sarakoh pado harto duniawi sahinggo manghalalkan sagalo caro. Dengan hati nurani awak yang barasiah, makna lagu ko awak indak akan tasasek wakatu jalan manuju akhirat. Banyak pesan yang elok dari lagu yang maingek an awak untuak hiduk sadarhano dan manolong sasamo dengan indak tarlalu sarakoh. Jadi, marilah awak kalau ado pitih labiah agiah juo urang nan mabutuhkan, basadakah lah untuak mambarasiahan hati awak.

Topic: culture & heritage
Kalian para anak mudo nan tingga di kampuang, barantilah pai marantau dan bangunlah kampuang kalian dengan mamanfaatkan sumber daya alamnyo. Salah satu hal nan dapek kalian lakukan di kampuang adolah bacocok tanam. Bacocok tanam mampunyoi banyak manfaat katiko dilakukan. Partamo, kagiatan iko dapek manghasilkan piti tantunyo untuak urang nan malakukannyo. Hasil nan diparoleh dari bacocok tanam nantinyo dapek dijua kapado para panggaleh di pasa atau bisa juo dijua ka babarapo rumah makan di daerah kalian. Kamudian, hasil dari bacocok tanam dapek juo dimanfaatka untuak manjadi bahan pokok urang nan mananamnyo. Katiko kito manjua hasil panen, tantunyo kito bisa manyisokan saketek untuak kito jadikan bahan konsumsi.

Topic: slice of life
Kami katiko kajian malam kapatang, sambia mampalajari materi juo mambahas para sahabat nabi salah satunyo Abu bakar ash-shidiq. Abu bakar ash-shidiq marupokan sahabat nabi dan panasehat nabi terdakek nabi Muhammad SAW. Katiko nabi Muhammad wafat inyo yang manggantian fungsi politik jo administratif dari beliau, dan mamulai jabatan sabagai seorang khalifah atau pamimpin samaso paninggalan nabi Muhammad SAW. Wakatu itu setelah maningganyo nabi dibantuaklah musyawarah dikalangan pamuko kaum anshar jo muhajirin di bani saidah yang talatak di madinah. Hasil nyo manunjuak an Abu bakar sabagai pamimpin baru umaik islam atau khalifah islam pado tahun 632 M. Abu bakar tamasuak sahabat nabi yang dermawan dan suko manolong.

Topic: religion
Pas bana alah wakatu nyo ngegym, hari sabtu di pagi hari. Alaik yang paling acok dipakai dek Zahra adolah Treadmill. Rutin baolahraga jo treadmill ko bisa maningkek an kasihaik an tubuh. Mamakai alaik treadmill ko bisa juo awak atua barapo kacapek an nyo, jadi taraso bantuak sadang dijalan awak. Olahraga jo treadmill manjadi pilihan yang elok kareno biss malatiah detak jantuang dan mambueknyo labiah sehat. 15 minik mamakai alaik treadmill ko samo se mambaka kalori, 147 kalori. Maskipun manggunoan alaik ko labiah batujuan untuak maningkek an kasihaik an jantuang, tapi manfaaik lainyo ado juo mampakuek otot-otot tubuh, kayak otot paruik, paho, kaki.

Topic: sports
Tanang se untuak awak nan kini mamakai tv analog bisa manggunoan tv jo set top box. Supayo labiah ancak juo bantuak siaran tv digital. Ado juo kalabiahan katiko tv analog awak mamakai set top box, kualitas gambar jo suaro yang labiah tinggi daripado siaran analog. Awak nan takuik kanai biayo bulanan katiko mamakai set top box. Jan panik lai kareno mamakai tv jo set top box indak di kanai biayo bulanan. Set top box ko memang paralu untuak tv awak, kareno salamo ko siaran saketek dan layarnyo buram. Pas alah mamakai set top box lancar se manonton dan maagiah pangalaman yang labiah elok mamakai iko. Untuak itu pakai an la tv analog kalia ka set top box.

Topic: technology
Senjata tradisional adolah salah satu benda pusako nan mesti awak jago. Oleh karano tu, awak harus selalu marawatnyo. Salah satu caronyo adolah dengan mambarasiahan pusako. Adopun tahapan merawat keris adolah nan pertamo adolah tahap pencucian. Sanjato tradisional nan alah bakarek dibarasaiahan jo cairan karambia, jeruk nipis, dan sabun dengan caro digosokkan. Nan kaduo adolah pamutiahan. Setelah dilakukan pancucian mako sanjato tradisional tadi diputiahan manggunokan abu dan jeruk nipis. Nan terakhir adolah tahap pewarnaan. Di tahap ko untuak mambaliak an warna dan corak keris awak gunokan cairan arsenik dan jeruk nipis. Arsenik dikenal bisa mambaliak an motit keris sarupo awal. Kalau alah salasai sanajto wak tadi di angin-anginkan dan diolesi minyak pusako agar mampertahankan kadar PH nyo.

Topic: culture & heritage
Beberapa hari ka balakang sadang viral ciek alat transportasi nan bisa juo dijadikan sabagai objek wisata. Transportasi itu baru sajo dikaluakan dek PT KAI salaku parusahaan induaknyo. Alat transportasi itu adola kareta panorama nan mampunyoi rute dari Jakarta-Yogyakarta. Patang ambo mampunyoi kasempatan untuak mancubo naiak transportasi viral itu. Ambo naiak kareta jam tujuah pagi dari Stasiun Gambir. Tiket kareta panorama dijua dengan hargo sajuta rupiah untuak ciek tiketnyo. Awalnyo ambo manganggap itu adolah hargo nan maha, tapi ternyata ambo salah. Sapanjang jalan ambo disuguahkan pamandangan nan indah dan bamacam-macam. Mulai dari sawah sama kabun nan ado di tapian rel kareta api. Satalah mancaliak panorama itu ambo raso tiket sahargo sajuta tadi masih tagoloang pantas dengan palayanan nan kito dapek salamo perjalanan.

Topic: leisures
Sadang barado di Surabaya tantu indak lupo untuak mambali oleh-oleh khas kota Surabaya. Bolu lapis khas surabaya mamiliki citra rasa yang khas bana dari bolu lapis nan lain Bolu lapis ko lambuik dan lamak. Resep nan dipakai untuak mambuek bolu lapis surabaya ko alah turun tamurun dari zaman penjajahan belanda. Mangko dari itu walaupun hanyo sekedar bolu, namun hal itu yang mambuek nyo unik. Bolu lapis ko lamak bana, untuak kalian nan suko kue bali lah iko katiko sadang di surabaya. Cocok bana manjadi oleh-oleh katiko awak sadang di surabaya, bolu lapis ko bisa awak jadian oleh-oleh yang cocok di bali.

Topic: culture & heritage
Sabanyo sado urang punyo hobi tapi indak sado urang dapek manjadian hobinyo sabagai karajonyo atau bidang pekerjaan utamonyo. Untuak manjadian hobi labiah baguno yaitu langkah partamo nan haruih dikarojoan yaitu mancari jenis pekerjaan nan sasuai jo bidang nan disukoi contohnyo katiko mampunyoi hobi manggambar mako dapek manjadi pelukis. Langkah kaduo nan dapek dilakuan yaitu mampadalam kemampuan jo mangikuti kursus atau maambiak pendidikan tentang hobi tasabuik. Langkah katigo yaitu mancari koneksi sahinggo hobi nan sadang digeluti ko dapek bakembang. Salain itu, mancari koneksi dapek mampalueh pengetahuan dari berbagai sisi. Hal lain nan dapek dikarojoan untuak manjadikan hobi sabagai karajonyo yaitu tetap konsisten dan pantang manyorah. 

Topic: leisures
Mambuek yogurt di rumah kironya mudah bana. Ndak paralu banyak bahan, cukuik susu UHT atau pasteurisasi nan ndak baraso dan yogurt tawa nan dijua di supermarket. Caro mambueknyo patamo siapan sado bahan nan tadi alah disabuikan dan alaiknyo, toples kaco jo sinduak. Jan lupo toples kaconyo harus barasiah dan disterilisasi dulu dengan caro diabuih. Abih itu tuang susu UHT ka dalam toples kaco. Satalah susu masuak, kini ambiak sasendok yogurt tawa tu masuakan ka toples kaco dan aduak sampai rato. Tutuik toples nan rapek supayo ndak masuak kontaminasi ka yogurt. Latakan toples di suhu ruang dan diaman se salamo 2 hari. Susu nan alah jadi yogurt rasonyo akan manjadi asam jo kental, dan alah bisa disantap.

Topic: food & beverages
Kalian nan ingin bapargian ka lua kota, tapi mampunyoi dana nan tabateh sangai bisa mancubo untuak naiak bus. Bus dapek kalian piliah karano hargonyo cenderung labiah murah dari transportasi lainnyo. Salain itu, bus pun relatif mudah untuak dinaiki sahinggo siapopun bisa naiak bus. Hal partamo nan harus kalian lakukan jikok ingin naiak bus adolah mamasan tiket di aplikasi traveloka atau tiket com. Satalah kalian mamasan tiket bus lewat aplikasi, kalian datanglah ka terminal atau ka tampek kalian naiak bus pado hari nan lah tertera di tiket. Kamudian tunggulah sampai bus kalian tibo dan naiaklah katiko bus lah tibo. Terakhir, turun lah di terminal tujuan kalian.

Topic: slice of life
Sabalum sampai di level kini ko sangaik banyak momen nan alah ambo lalui basamo pasangan. Mulai dari perkenalan, pandakek an, perpisahan, dan balikan lah pernah kami lewati. Bahkan sakik sanang, bagalak-galak, dan manangih-nangih pun lah pernah ambo lalui basamo pasangan. 8 tahun bukanlah waktu nan sabanta untuak mangenal satu samo lain. Tapi waktu nan kami abihan tu tabayia dengan rencana pernikahan nan lah di depan mato. Rasonyo sangaik bahagia karano perjuangan salamo ko ndak sio-sio. Persiapan pun kurang labiah lah siap 95 persen. Walaupun banyak coba an malakik hari H ko ndak pernah manjadi halangan bagi kami baduo. Kami jadikan se itu kareke-kareke sabagai panguek dalam hubuangan.

Topic: slice of life
Dalam sabuah bisnis apolagi kalau itu bisnis nan aah gadang sabagai karyawan awak condong bisa mancaliak tando-tando bisnis ko ka rugi. Tapi babeda kalau sabagai pamilik bisnis. Sabagai urang nan punyo dan mambangun bisnis kadang marasoan tando-tando bisnis akan marugi. Tapi acok sabagai pamilik indak maakui atau sayang. Akibeknyo bos mancari caro taruih manaruih untuak mangambangan bisnis tanpa mampatimbangan tando-tando karugian. Sabagai pambisnis nan elok awak ancaknyo peka jo sagalo parubahan apo lagi tando-tando karugian. Apobilo masih ingin mampatahankan bisnis, susunlah strategi-strategi baru, tapi kalau indak bisa sajo awak maikuikan jajak Don Nguyen pancipto Flappy Bird yang mamutuihan untuak mambangun bisnis baru.

Topic: business
Ado juo masin cuci top loading, bantuak nan amak naila pakai dirumah nyo. Jenis masin cuci top loading ko mamiliki panutuik dibagian ateh, lain dengan froantloading yang dari muko awak mambuka tutuik masin tu. Kalau masin cuci top loading ko, mambukanyo dari ateh dan indak mambuek awak mambungkuak atau harus jongkok. Kaduonyo memang ado kalabiahan jo kakurangan masiang-masiang. Caro mamakai masin cuci ciek tabuang top loading ko, patamo sambungan kabel nyo ka stop kontak, kaduo sabalumnyo alah talabiah dulu awak pisahkan warno putiah jo nan lain, katigo pastian indak malabihi kapasitas, siap tu hubungkan selang aia ka masin dan isi, siap tu agiah detergen dan piliah siklus cucian sasuai apo nan awak cuci, siap tu tarakhir tutuik pintu masin cuci dan mulailah mancuci dengan manakan tombol start.

Topic: technology
Waktu hari rayo idul adha tantu awak manyambaliah hewan qurban jo alaik tajam, biasonyo mamakai pisau tapi ado juo nan mamakai alaik sanjato tradisional banamo Dohong. Dohong adolah sanjato tradisional dari daerah Kalimantan Barat, khususnyo daerah masyarakat Dayak Nagaju. Baa kok bisa manyambaliah hewan qurban caronyo samo se bantuak mamakai alaik nan lain. Patamo awak asah dulu supayo tajam dan indak manyikso hewan qurban, pacik dohong tu dan tombakan ka bagian nan awak nio sambaliah, bacolah doa katiko mamulai dan pacapek panyambaliahan dengan indak manyikso hewan qurban. Dohong ko bantuak mato tombak yang bisa manggantian pisau. Biasonyo untuak malawan musuh namun kini bisa dipakai juo untusk manyambaliah tali pusek dan manyambaliah hewan qurban.

Topic: culture & heritage
Televisi (serapan dari bahaso Balando, televisie; akronim: TV) adolah sabuah media telekomunikasi nan diciptakan dari sinar elektroda ciptaan John Mc. Graham dari Saththam. Panggunoan kato "Televisi" surang dapek marujuak kapado "kotak televisi"."acara televisi". ataupun "transmisi televisi". Panamuan teletvisi disejajarkan jo panadmuan roda, karano panamuan ko dapek mangubah paradaban dunia. Di Indonesia "televisi" sacaro indak formal acok disabuik TV (dibaca : tivi, teve, ataupun tipi). Kotak televisi partamo kali dijua sacaro komersial sajak tahun 1920-an dan sajak itu televisi alah manjadi barang biaso di ateh rumah, kantua bisnis, maupun institusi, khususnyo sabagai sumber kabutuhan akn hiburan dan barita sarato manjadi media periklanan.

Topic: technology
Dalam perjuangan Cristiano Ronaldo mancapai kesuksesan saat iko  ado bagitu banyak perjuangan dan kerja keras nan harus inyo lakukan sarta banyak hal nan inyo korbankan untuak dapek mawujudkan mimpinyo sabagai pesepakbola sukses. Ado beberapa hal nan dapek diteladani dari perjuangan Cristiano Ronaldo iko. Pertamo yaitu sikap  pantang manyerahnyo.  walaupun awalnyo inyo mangalami  kesulikan ekonomi inyo indak manyerah untuak latihan sepak bola dalam mangejar cita-citanyo. Keduo,  lalu mangingat jasa  orang tuanyo nan alah mandukung sagala kegiatan nan Ronaldo lakukan untuak mancapai cita-citanyo. Ketigo,  sikap disiplinnyo karano inyo indak suka  mangulur waktu. Keampek,  hidup sahat dan rajin baolahraga.  Cristiano Ronaldo dikenal sabagai sosok nan manjaga pola makannyo sarta rajin baolahraga sahingga inyo mamiliki tubuh nan atletik dan tenaga nan kuat.

Topic: sports
Lagu diciptoan bukan hanyo sabagai panghibur samato tetapi ado maksud lain contohnyo sabagai promosi. Lagu daerah yang barasal dari Solok nan bajudul Bareh Solok. Lagu iko sabanyo diciptoan untuak ajang promosi ateh bareh Solok nan mampunyoi keunggulan dibandiang bareh lainnyo. Lagu nan diciptoan samo Nuskan Syarief iko bahkan alah manjadi ikon untuak Solok. Lagu ikopun manjadian bareh solok sangek tarkenal sa Sumatera Barat bahkan kalua daerah lainnyo. Mancaritoan tentang lamaknyo bareh Solok. Apolai ditambah dengan samba lado sahinggo raso nasi akan labiah lamak. Makan pun manjadi lamak sampai-sampai urang lalu pun indak dihiraukan. Bareh nan alah tanamo di babagai daerah mambuek bareh solok sangek diminati samo urang banyak. 

Topic: culture & heritage
Didalam islam ado yang namonyo ukhuwah islamiyah. Ukhuwa islamiah adolah tali persaudaraan. Contoh keteknyo adolah iduik batetanggo. Banyak manfaatnyo kalau kito bisa iduik rukun jo tetanggo. Bagi muslim wajib hukumnyo maikuikan apo nan alah disampaikan dalam Al-quran, jadi alah sapatuiknyo kito manjago tali silaturahmi antar sasamo. Contoh keteknyo sajo manyapo dan saliang bategur sapo. Apolagi dizaman kini nan mano urang dakek jadi jauah, nan jauah samakin jauah. Ndak banyak bahkan ado nan indak kenal samo tetangga sabalah rumahnyo. Kadang alah bakumpua tapi sibuk samo HP masiang-masiang, sahinggo tali persaudaraan sasamo tadi alah lapeh. Harusnyo HP bisa manjadi jembatan untuak kito saliang mangenal dan manjalin silaturahmi, bukannyo makin manjauahan. Kito bisa mulai dengan tetangga, kito saliang sapo, saliang babagi, dan saliang manolong katiko ado nan paralu bantuan.

Topic: slice of life